પેન્સિલ્વેનિયાની સુપ્રીમ કોર્ટે કેથોલિક ચર્ચના પાદરીઓ દ્વારા બાળકો સાથે આચરવામાં આવેલા જાતીય શોષણના મામલે ગ્રાન્ડ જ્યૂરીનો રિપોર્ટ જાહેર કરી દીધો છે. આ રિપોર્ટમાં એવો ખુલાસો થયો છે કે, ૩૦૦થી વધુ પાદરીઓએ છેલ્લાં ૭૦ વર્ષાેમાં એક હજારથી વધુ બાળકોનું જાતીય શોષણ કર્યું છે. એટલું જ નહીં, આ રિપોર્ટમાં એવું પણ દર્શાવાયું છે કે ચર્ચાેએ પાદરીઓના આ ગુનાઓ ઉપર પડદો પાડી દેવાની કોશિશો પણ કરી હતી. ‘વૉલ સ્ટ્રીટ જર્નલ’ના અહેવાલ મુજબ અમેરિકાના કેથોલિક ચર્ચાેમાં ચાલેલા જાતીય શોષણ અંગે અત્યાર સુધીનો આ સૌથી મોટો તપાસ અહેવાલ છે. ૧૮ મહિના ચાલેલી આ તપાસનું નેતૃત્વ એટોર્ની જનરલ જોશ શૈપિરો કરી રહ્યા હતા. તેમની સાથે હૈરિસબર્ગ, પીટ્સબર્ગ, એલેનટાઉન, સ્ક્રૈનટન, એરી અને ગ્રીન્સબર્ગ જિલ્લાઓના અધિકારીઓ પણ જોડાયા હતા. સ્ટેટ અટોર્ની જનરલ જોશ શૈપિરોએ એક પ્રેસ કોન્ફરન્સમાં જણાવ્યું હતું કે, રિપોર્ટમાં ૧૦૦૦થી વધુ પીડિતોની ઓળખ થઈ ચૂકી છે, પરંતુ ગ્રાન્ડ જ્યુરીને સંદેહ છે કે, આ સંખ્યા આનાથી ઘણી વધારે છે. ૧૪૦૦ પાનાંના આ રિપોર્ટમાં એવું ખૂલ્યું છે કે, પેન્સિલ્વેનિયા અને વેટિકનમાં ચર્ચના વરિષ્ઠ અધિકારીઓએ જાતીય શોષણના આ મામલાને વ્યવસ્થિત રીતે છૂપાવવાની ભરપૂર કોશિશો કરી હતી. શૈપિરોએ જણાવ્યું કે, આ મામલાઓને છૂપાવવાની કરેલી કોશિશોનું જ એ પરિણામ છે કે હવે આ કેસો ચલાવવા માટે પણ ઘણા જૂના થઈ ગયા છે. આ રિપોર્ટ પ્રમાણે પાદરીઓએ છોકરાઓ અને છોકરીઓ, બંનેનું જાતીય શોષણ કર્યું હતું. જેમ કે, એલનટાઉન જિલ્લામાં એક પાદરીને જ્યારે જાતીય શોષણની ફરિયાદ વિશે પૂછવામાં આવ્યું ત્યારે તેમણે એક છોકરાનું શોષણ કર્યાનું કબૂલ્યું હતું અને કહ્યું હતું કે, ‘મહેરબાની કરીને મારી મદદ કરો.’ રિપોર્ટ મુજબ એક અન્ય મામલામાં પાદરીએ ૯ વર્ષના છોકરાને ઓરલ સેક્સ કરવા માટે મજબૂર કર્યાે હતો અને ત્યાર બાદ એનું મોં ‘પવિત્ર પાણી’થી ધોઈ કાઢ્યું હતું. એક અન્ય પાદરીએ દશકાઓ અગાઉ એક છોકરી ઉપર બળાત્કાર ગુજાર્યાની વાત કબૂલી હતી. આ પાદરીના જણાવ્યા મુજબ પીડિતા એ સમયે સાત વર્ષની હતી અને હૉસ્પિટલમાં કાકડાની સારવાર કરાવવા માટે દાખલ થયેલી હતી. લગભગ ડઝનેક પાદરીઓએ આ રિપોર્ટ જાહેર થતો અટકાવવા હાઈકોર્ટના દરવાજા ખખડાવ્યા હતા, જેથી કરીને રિપોર્ટમાંથી તેમનું નામ અને એવી કોઈ પણ માહિતી હટાવી દેવાય કે જેનાથી તેમની ઓળખ છતી થઈ શકે. જો રિપોર્ટમાં તેમનાં નામ જાહેર થઈ જશે તો એનાથી તેમની છબીને ખૂબ જ નુક્સાન પહોંચશે તેવો આ પાદરીઓનો દાવો છે.